Þá er röðin komin að deildinni á nýjan leik eftir tvo leiki röð í bikarkeppnum . Eftir þrjá leiki á nýju ári er United enn að leita eftir fyrsta sigrinum en það sem af er ári hefur frammistaða liðsins verið langt undir pari . Tap gegn Arsenal og Manchester City og jafntefli í leik gegn Úlfunum þar sem United átti ekki skot á rammann ( reyndar í rammann sem telur ekki ) gefa ekki góð fyrirheit um það sem eftir lifir leiktíðar . En United fær núna gráupplagt tækifæri til að rífa upp sjálfstraustið í liðinu og komast aftur á sigurbraut á morgun þegar nýliðarnir í Norwich mæta í heimsókn á Old Trafford . Kanarífuglarnir hafa ekki sigrað í síðustu átta deildarleikjum sínum eða síðan þeir lögðu Everton á útivelli . Hins vegar hafa þeir náð í nokkur ágæt úrslit í þessum síðustu leikjum , jafntefli við Arsenal , Tottenham , Leicester og Crystal Palace verður að teljast ágætt . Þá náði liðið að leggja meistarana í City 3 - 1 fyrr á leiktíðinni svo nýliðarnir eru klárlega sýnd veiði en ekki gefin en þeirra helsti veikleiki í ár hefur verið varnarlega . Varnarleikur liðsins hefur verið allt annað en öruggur og eflaust þarf Daniel Farke og stjórn liðsins að skoða það í janúarglugganum hvort hægt sé að styrkja þeirra öftustu línu . United aftur á móti hefur verið orðað við alla og ömmu þeirra líka rétt eins og aðra glugga . Jack Grealish , James Maddison , Boubakary Soumare , Kai Havertz , Kalidou Koulibaly , Bruno Fernandes ásamt öðrum hafa verið í umræðunni en núna nýverið skaut upp kollinum nafn sem færri kannast við eða könnuðust ekki við fyrir þessa leiktíð en það er miðjumaðurinn Todd Cantwell hjá Norwich . Strákurinn er 21 árs gamall englendingur ( sem hljómar eins og blautur draumur í eyrum norðmannsins ) og hefur spilað feikilega vel það sem af er tímabilinu og er kominn með 6 mörk og 2 stoðsendingar í 17 leikjum en yfirleitt spilar hann á vinstri kantinum en getur spilað á þeim hægri einnig . Það verður því eflaust aukin pressa á honum að koma og sýna og sanna sig , hvort sem nokkuð sé til í þessu slúðri . Það hefur oft reynst markvörðum vel að koma í heimsókn á Old Trafford þar sem þeir eiga oftar en ekki sína bestu leiki á leiktíðinni en vonandi tók Tim Krul út sinn besta leik gegn okkur í síðasta leik þegar hann varði tvær vítaspyrnur ( ólöglega ? ) og átti afbragðsleik þrátt fyrir að liðið tapaði 3 - 1 . En öllu betri fréttir fyrir heimamenn í United eru þær að finninn Teemu Pukki verður fjarri góðu gamni vegna meiðsla en fyrir utan hann og Cantwell hefur engum leikmanni liðsins tekist að skora meira en eitt mark í deildinni . Ekkert lið hefur fengið fleiri mörk á sig en liðið hefur fengið á sig tæp tvö mörk í leik á leiktíðinni . Annars spái ég liði gestanna svona á morgun : Manchester United hefur unnið átta af síðustu tíu deildarleikjum sínum við Norwich á Old Trafford og yfirleitt átt góðu gengi að fagna gegn kanarífuglunum sem eru eina liðið í deildinni sem enn á eftir að ná stigi úr viðureignum þar sem þeir lenda undir . Það eru því ansi margir punktar sem ættu að kveikja upp von hjá United mönnum að hér væri von á fyrsta sigri ársins en heimamenn eru ekki lausir við eigin vandamál . Scott McTominay verður frá í nokkra vikur í viðbót , Pogba er enn að ná sér niður af lyfjunum eftir ökklaaðgerðina og svo eru þeir Eric Bailly , Alex Tuanzebe og Marcos Rojo allir á meiðslalistanum en einhverjar fréttir hafa borist af því að Harry Maguire verði búinn að jafna sig fyrir morgundaginn . Því spái ég því að við sjáum bæði Matic og Mata inn á miðjunni og vörnin verði með hefðbundnu sniði : Með sigri í þessum leik heldur liðið sæti sínu en gæti fikrað sig nær meistaradeildarsætinu en Chelsea mæta Burnley á heimavelli á sama tíma . Leikirnir fara fram kl 15:00 á morgun en dómarinn í okkar leik er Anthony Taylor .